এদিকে শিশুদের এই বহুমাত্রিক ঝুঁকির মধ্যে রেখে সরকার প্রাথমিকভাবে তাদের দাবি মেনে নেওয়ার প্রতিশ্রুতি দিলেও যে মন্ত্রীকে নিয়ে এই আন্দোলন ছড়িয়ে পড়লো তাকে সরানো হলো না। আমরা তার অবস্থান পরিবর্তন হতে দেখলাম যদিও। ক্ষমা চাইলেন, গেলেন নিহত ছাত্রছাত্রীর পরিবারের সঙ্গে দেখা করতে, আহত শিক্ষার্থীদেরও তিনি দেখতে গেলেন। কিন্তু তার অতীত কার্যকলাপ থেকে অর্জিত শিক্ষা তাকে বিশ্বাস করার পথে সবচেয়ে বড় অন্তরায় হয়ে এখনও দাঁড়িয়ে আছে। সরকার বাধ্য হয়ে হোক কিংবা স্বতঃপ্রণোদিত হয়েই হোক না কেন, সড়কে শৃঙ্খলা ফিরিয়ে আনার ব্যাপারে পদক্ষেপ নিতে শুরু করেছে, সেটা লক্ষমান। ইতোমধ্যেই সরকারের গৃহীত পদক্ষেপসমূহ সর্বত্র বিশ্লেষণ করা হচ্ছে, তার মধ্যে ফাঁক খুঁজে পাওয়া গেলে সরকারকে আবারও চাপ দেওয়ার সুযোগও থাকছে। কিন্তু আমরা এখনও শিশুদের রাস্তায় রেখে তাদের মাধ্যমে আমাদের রাজনৈতিক অপ্রাপ্তি মেটাতে চাইছি। যে ড্রাইভার পর্যাপ্ত প্রশিক্ষণের অভাবে হোক, সড়কে অব্যবস্থাপনার কারণে হোক কিংবা হোক ইচ্ছাকৃত খুন – যে কারণেই হোক না কেন সড়কে মানুষ হত্যার মতো ভয়ঙ্কর কাণ্ড ঘটায়, তাদের সঙ্গে এই যে যারা শিশু-কিশোরদের রাস্তায় রেখে নিজেদের রাজনৈতিক ফায়দা আদায় করতে চাইছেন তাদের বিশেষ কোনও পার্থক্য আছে বলে মনে করার কারণ আছে কি? নেই। ওই ড্রাইভার আর এই শিশু-কিশোরদের রাজনৈতিকভাবে উস্কানিদাতাদের মধ্যে কোনও পার্থক্য নেই। একদল সরাসরি হত্যা করছে আরেক দল জেনে-শুনে-বুঝে শিশু-কিশোরদের নিরাপত্তা ঝুঁকির মধ্যে ফেলে দিচ্ছেন। এই নিষ্ঠুরতা তাহলে আমাদের জাতিগত সমস্যা, কী বলেন?